(Návrh)

NARIADENIE VLÁDY
Slovenskej republiky

z ............... 2018

o technickej spôsobilosti plavidiel 
prevádzkovaných na vnútrozemských vodných cestách

	Vláda Slovenskej republiky podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky              v znení zákona č. 607/2004 Z. z. nariaďuje:

§ 1

Toto nariadenie vlády ustanovuje 
a)	technické požiadavky na spôsobilosť plavidiel, ktoré sú prevádzkované na vnútrozemských vodných cestách Európskej únie (ďalej len „vodná cesta“) uvedených        v § 3 a technické prehliadky plavidiel,
b)	rozdelenie vodných ciest na zóny,
c)	podmienky vydávania a evidencie lodných osvedčení,
d)	prideľovanie a používanie jednotného identifikačného čísla plavidla a
e)	podmienky zápisu, výmazu a ochrany údajov v Európskej databáze trupov plavidiel.

§ 2

	(1) Toto nariadenie vlády sa vzťahuje na
a)	plavidlá s dĺžkou najmenej 20 m a plavidlá, ktorých ponorený objem vyjadrený ako dĺžka × šírka × ponor je 100 m3 a viac, ktoré podliehajú registrácii a súčasne podliehajú povinnej klasifikácii,1)
b)	remorkéry a tlačné remorkéry, ktoré sú určené na vlečenie, tlačenie alebo vedenie bočne zviazanej zostavy plavidiel uvedených v písmene a) alebo plávajúceho stroja,
c)	osobné lode, pričom osobnou loďou sa rozumie výletná loď alebo kajutová loď postavená a vybavená na prepravu viac ako 12 cestujúcich,
d)	plávajúce stroje.2)
 
	(2) Toto nariadenie vlády sa nevzťahuje na
a)	prievozné lode,3) 
b)	vojenské lode,
c)	námorné lode vrátane námorných vlečných a tlačných remorkérov, ktoré
1.	vykonávajú plavbu v pobrežných vodách alebo v nich majú základňu alebo
2.	dočasne vykonávajú plavbu na vodných cestách za predpokladu, že majú
2a. osvedčenie preukazujúce zhodu s medzinárodnou zmluvou4) alebo rovnocenné osvedčenie,
2b. osvedčenie vydané podľa osobitného predpisu,5) ak ide o osobné lode, na ktoré sa nevzťahujú medzinárodné zmluvy,4) alebo
2c. osvedčenie štátu, pod vlajkou ktorého sa plavia, ak ide o rekreačné plavidlá, na ktoré sa nevzťahujú medzinárodné zmluvy,4) 
2d. osvedčenia a označenia voľného boku v súlade s právnymi predpismi štátu pod vlajkou ktorého sa plavia, ak ide o námorné lode, na ktoré sa nevzťahujú medzinárodné zmluvy.4)
	
§ 3

	Na účely tohto nariadenia vlády sa vodné cesty rozdeľujú na tieto zóny:
a)	zóna 1, 2, 3 a 4, pričom
1.	zóny 1 a 2 zahŕňajú vodné cesty ustanovené v kapitole 1 prílohy I smernice Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES (ďalej len „smernica“),
2.	zóna 3 zahŕňa vodné cesty ustanovené v kapitole 2 prílohy I smernice,
3.	zóna 4 zahŕňa vodné cesty, ktoré nie sú uvedené v prvom a druhom bode, a na ktorých môžu vykonávať plavbu plavidlá uvedené v § 2 ods. 1,
 
b)	zóna R, ktorá zahŕňa vodné cesty uvedené v písmene a), na ktorých môžu vykonávať plavbu plavidlá uvedené v § 2 ods. 1, ktoré majú vydané lodné osvedčenia podľa článku 22 Revidovaného dohovoru pre plavbu na Rýne po 5. októbri 2016.

§ 4

(1)	Plavidlá uvedené v § 2 ods. 1 musia spĺňať technické požiadavky ustanovené v prílohe II smernice.

(2)	Plavidlá uvedené v § 2 ods. 1, ktoré vykonávajú plavbu na vodných cestách uvedených        v § 3 musia mať
a)	ak vykonávajú plavbu v zóne R vodnej cesty
1.	lodné osvedčenie vydané podľa článku 22 Revidovaného dohovoru pre plavbu na Rýne alebo
2.	lodné osvedčenie Európskej únie (ďalej len „lodné osvedčenie“), ak plavidlo spĺňa technické požiadavky podľa tohto nariadenia vlády, ktoré sú rovnocenné                          s technickými požiadavkami ustanovenými v Revidovanom dohovore pre plavbu na Rýne; ak plavidlo spĺňa dodatočné technické požiadavky podľa prílohy III smernice, musí mať aj doplnkové lodné osvedčenie Európskej únie,
 
b)	ak vykonávajú plavbu v zóne 1, 2, 3 alebo zóne 4 vodnej cesty, lodné osvedčenie alebo lodné osvedčenie vydané podľa článku 22 Revidovaného dohovoru pre plavbu na Rýne.                                                                                    

(3)	Lodné osvedčenie sa vydáva 
a)	novým plavidlám na základe overených výsledkov technickej prehliadky plavidla vykonanej pred uvedením plavidla do prevádzky,
b)	plavidlám v prevádzke na základe overených výsledkov technickej prehliadky plavidla, ktorá sa vykoná po uplynutí platnosti lodného osvedčenia.

(4)	Nesplnenie technických požiadaviek uvedených v odseku 1 sa vyznačí v lodnom osvedčení. Ak tieto nedostatky nepredstavujú zjavné nebezpečenstvo, môžu plavidlá uvedené v odseku 3 písm. b) pokračovať v plavbe dovtedy, kým sa komponenty alebo časti, ktoré nespĺňajú technické požiadavky uvedené v odseku 1, nenahradia alebo nevymenia za komponenty a časti spĺňajúce tieto požiadavky.

(5)	Zjavné nebezpečenstvo podľa odseku 4 sa predpokladá najmä vtedy, ak sú ovplyvnené požiadavky týkajúce sa konštrukčnej pevnosti stavby lodí, plavby alebo ovládateľnosti alebo osobitných funkcií plavidla. Odchýlky ustanovené v prílohe II smernice sa nepovažujú za nedostatky, ktoré predstavujú zjavné nebezpečenstvo. Náhrada existujúcich komponentov za zhodné komponenty alebo komponenty rovnocennej technológie a konštrukcie v priebehu bežných opráv a údržby sa nepovažuje za náhradu podľa odseku 4.

(6)	Prevádzkovateľ plavidla, na ktoré sa nevzťahuje toto nariadenie vlády, môže požiadať                 o vydanie lodného osvedčenia; jeho žiadosti sa vyhovie, ak plavidlo spĺňa požiadavky podľa tohto nariadenia vlády.

(7)	Vzor lodného osvedčenia je ustanovený v prílohe II smernice.

§ 5 

(1)	Na základe písomnej žiadosti prevádzkovateľa plavidla sa môže vydať plavidlám, ktoré nemajú platné lodné osvedčenie, ale ich schopnosť plavby je primerane zaručená, dočasné lodné osvedčenie, ak ide o
a)	plavidlo, ktoré má doplávať na určité miesto na účely získania lodného osvedčenia,
b)	plavidlo, ktorého lodné osvedčenie je stratené, odcudzené, znehodnotené alebo bolo dočasne odobraté,
c)	plavidlo, ktorého lodné osvedčenie sa vyhotovuje po úspešnom výsledku prehliadky,
d)	plavidlo, ktoré nesplnilo všetky požiadavky potrebné na získanie lodného osvedčenia,
e)	plavidlo, ktoré je poškodené v takom rozsahu, že jeho stav už nie je v súlade s lodným osvedčením,
f)	plávajúce zariadenie6) alebo plávajúce teleso, ak má vykonať špeciálne prepravné činnosti, na ktoré je potrebné mať dočasné lodné osvedčenie,
g)	plavidlo, ktoré sa odchyľuje od technických požiadaviek ustanovených týmto nariadením vlády po uplynutí platnosti týchto odchýlok alebo ktoré použije nové technológie.
 
(2)	Dočasné lodné osvedčenie sa vydáva na
a)	jednu konkrétnu cestu, ktorá sa vykoná v lehote nepresahujúcej jeden mesiac, ak ide                o plavidlá uvedené v odseku 1 písm. a) a d) až f),
b)	primeranú dobu nie dlhšiu ako tri mesiace, ak ide o plavidlá uvedené v odseku 1 písm. b) a c),
c)	dobu šiestich mesiacov, ak ide o plavidlo uvedené v odseku 1 písm. g); v tomto prípade možno dočasné lodné osvedčenie predĺžiť vždy najviac na dobu šiestich mesiacov.

(3)	Vzor dočasného lodného osvedčenia je ustanovený v prílohe II smernice.

§ 6

(1)	Ak sa na plavidle s platným lodným osvedčením vykonala prestavba alebo oprava ovplyvňujúca konštrukčnú pevnosť plavidla, plavebnú prevádzku, ovládateľnosť plavidla alebo osobitné charakteristiky plavidla, lodné osvedčenie stráca platnosť. Pred uvedením plavidla do opätovnej prevádzky sa plavidlo podrobí technickej prehliadke na zistenie, či spĺňa technické požiadavky ustanovené v prílohe II smernice.

(2)	Na základe písomnej žiadosti prevádzkovateľa plavidla stála odborná komisia overí výsledky technickej prehliadky plavidla a Dopravný úrad7) vydá nové lodné osvedčenie alebo vykoná príslušné zmeny a doplnenia v pôvodnom lodnom osvedčení.

§ 7

(1)	Prevádzkovateľ plavidla je povinný bezodkladne oznámiť Dopravnému úradu stratu, znehodnotenie alebo odcudzenie lodného osvedčenia alebo dočasného lodného osvedčenia. 

(2)	Na základe písomnej žiadosti prevádzkovateľa plavidla sa vydá duplikát lodného osvedčenia alebo duplikát dočasného lodného osvedčenia, na ktorom sa uvedie, že ide o duplikát.

(3)	Ak dôjde k znehodnoteniu lodného osvedčenia alebo dočasného lodného osvedčenia, prílohou k písomnej žiadosti je znehodnotené lodné osvedčenie alebo dočasné lodné osvedčenie. Ak dôjde k strate alebo odcudzeniu lodného osvedčenia alebo dočasného lodného osvedčenia, prílohou k písomnej žiadosti je čestné vyhlásenie prevádzkovateľa plavidla o strate alebo odcudzení tohto lodného osvedčenia alebo dočasného lodného osvedčenia.

(4)	Duplikát lodného osvedčenia alebo duplikát dočasného lodného osvedčenia stráca platnosť dňom, ktorým sa mala skončiť platnosť lodného osvedčenia alebo dočasného lodného osvedčenia, za ktorý sa duplikát vydáva.

§ 8

(1)	O vydaných lodných osvedčeniach, dočasných lodných osvedčeniach, nových lodných osvedčeniach na prevádzkované plavidlá a vykonaných príslušných zmenách                        a doplneniach v pôvodných lodných osvedčeniach sa vedie evidencia8) podľa vzoru ustanoveného v prílohe II smernice.

(2)	V záujme zachovania bezpečnosti a bezproblémového priebehu plavebnej prevádzky sa údaje z evidencie8) sprístupnia na nahliadnutie príslušným orgánom iných členských štátov a príslušným orgánom zmluvných štátov Mannheimského dohovoru; ak je zaručená rovnaká miera ochrany údajov, možno tieto údaje sprístupniť aj príslušným orgánom tretích krajín.

(3)	Na požiadanie možno vydať tretím osobám výpis alebo kópiu osvedčenia podľa odseku 1, ak preukážu právny záujem a nie je to v rozpore s osobitným predpisom.9) 

§ 9

(1)	Ak plavidlu nebolo pridelené jednotné európske identifikačné číslo plavidla v čase vydania lodného osvedčenia, pridelí sa plavidlu na základe žiadosti prevádzkovateľa plavidla a zapíše sa do lodného osvedčenia.
 
(2)	Ak ide o plavidlo zo štátu, v ktorom pridelenie jednotného európskeho identifikačného čísla plavidla nie je možné, pridelí sa plavidlu pri vydaní lodného osvedčenia.
 
(3)	Každé plavidlo môže mať pridelené len jedno jednotné európske identifikačné číslo  plavidla počas celej životnosti plavidla.
 
(4)	Prevádzkovateľ plavidla je povinný vyznačiť jednotné európske identifikačné číslo plavidla na oboch bokoch plavidla. 

(5)	Jednotné európske identifikačné číslo plavidla sa skladá z ôsmich arabských číslic; vzor jednotného európskeho identifikačného čísla plavidla je ustanovený v prílohe II smernice.
 
§ 10

(1)	Dopravný úrad bezodkladne zapisuje10) do elektronického registra Európskej databázy trupov plavidiel 
a)	identifikačné údaje o plavidle podľa smernice,
b)	digitálnu kópiu vydaného lodného osvedčenia a dočasného lodného osvedčenia,
c)	údaje o vydaní, predĺžení alebo odňatí lodného osvedčenia alebo dočasného lodného osvedčenia, 
d)	údaje o vydaní duplikátu lodného osvedčenia alebo dočasného lodného osvedčenia,
e)	údaje o príslušnom orgáne, ktorý lodné osvedčenie alebo dočasné lodné osvedčenie vydal,
f)	údaje o  zamietnutých alebo vybavovaných žiadostiach o vydanie lodného osvedčenia alebo dočasného lodného osvedčenia alebo predĺženie platnosti lodného osvedčenia alebo dočasného lodného osvedčenia,
g)	zmeny údajov uvedených v písmenách a) až f).

(2)	Výmaz údajov podľa odseku 1 z elektronického registra Európskej databázy trupov plavidiel sa vykoná len na základe žiadosti vlastníka plavidla. Pred výmazom plavidla                  z elektronického registra Európskej databázy trupov plavidiel je prevádzkovateľ plavidla povinný odovzdať Dopravnému úradu všetky lodné listiny vzťahujúce sa k plavidlu a doklad preukazujúci, že plavidlo bolo zošrotované.

(3)	Údaje podľa odseku 1 sa spracúvajú a použijú iba na účely podľa tohto nariadenia vlády a podľa osobitného predpisu,11) na účely vykonania opatrení na zachovanie alebo zabezpečenie bezpečnej a bezproblémovej plavebnej prevádzky a na účely zberu štatistických údajov.                                                                                                                                                                                                                                                                                                                                                                                                                                                                                                                  
                                                                         
(4)	Prenos osobných údajov získaných podľa odseku 1 do tretieho štátu alebo medzinárodnej organizácie sa môže uskutočniť, ak sú splnené podmienky podľa osobitného predpisu9)                a len v jednotlivých prípadoch v rozsahu vymedzenom v uzavretej vzájomnej dohode                   o poskytovaní týchto údajov nevyhnutných na účely podľa odseku 3. Dopravný úrad zabezpečí, že prenos osobných údajov zo strany príslušného orgánu tretieho štátu alebo medzinárodnej organizácie inému príslušnému orgánu tretieho štátu alebo medzinárodnej organizácii sa neuskutoční, ak nie sú splnené podmienky podľa osobitného predpisu9)                  a nie je Dopravným úradom vydané písomné povolenie na prenos týchto údajov.

§ 11

(1)	Technická prehliadka plavidla môže byť úplne alebo čiastočne nahradená protokolom o technickej prehliadke plavidla vydaným uznanou klasifikačnou spoločnosťou, ktorá spĺňa kritériá vzťahujúce sa na uznané klasifikačné spoločnosti podľa prílohy VI smernice, ak z protokolu nie staršieho ako tri mesiace vyplýva, že plavidlo celkom alebo čiastočne spĺňa technické požiadavky ustanovené v prílohe II smernice.

(2)	Prevádzkovateľ plavidla poskytne poverenej právnickej osobe12) súčinnosť potrebnú na vykonanie technickej prehliadky plavidla, najmä poskytne plavidlo v nenaloženom                     a čistom stave spolu s povinnou výbavou plavidla. Prevádzkovateľ plavidla poskytne súčinnosť aj stálej odbornej komisii13) pri overovaní výsledkov technickej prehliadky plavidla.

(3)	Termín, miesto konania a čas vykonania technickej prehliadky plavidla poverenou právnickou osobou alebo uznanou klasifikačnou spoločnosťou určí poverená právnická osoba alebo uznaná klasifikačná spoločnosť po dohode s prevádzkovateľom plavidla.

(4)	Termín, miesto konania a čas overenia výsledkov technickej prehliadky plavidla oznámi prevádzkovateľovi plavidla stála odborná komisia tak, aby sa overenie uskutočnilo do 30 dní odo dňa podania žiadosti prevádzkovateľom plavidla na Dopravný úrad. Prílohou k žiadosti sú okrem pôvodného lodného osvedčenia alebo pôvodného dočasného lodného osvedčenia, ak bolo vydané, a protokolu o technickej prehliadke plavidla najmä tieto doklady: 
a)	revízne správy z kontroly vyhradených technických zariadení, 
b)	zápis z merania hrúbky obšívkových plechov, 
c)	povolenie typu ťažobného zariadenia.14)
 
(5)	Technická prehliadka nového plavidla sa vykoná na suchu. Od technickej prehliadky nového plavidla na suchu možno upustiť, ak prevádzkovateľ plavidla predloží osvedčenie o klasifikácii alebo potvrdenie vydané uznanou klasifikačnou spoločnosťou nie staršie ako šesť mesiacov, ktoré preukazuje, že konštrukcia plavidla spĺňa technické požiadavky alebo potvrdenie nie staršie ako šesť mesiacov, ktoré preukazuje, že príslušný orgán už vykonal prehliadku na suchu na iné účely.

(6)	Opätovná technická prehliadka plavidla v prevádzke alebo technická prehliadka plavidla podľa § 6 ods. 1 sa vykoná na suchu, ak ju nariadi stála odborná komisia. 

(7)	Pri technickej prehliadke nového plavidla s vlastným strojovým pohonom, zostavy plavidiel alebo pri technickej prehliadke plavidla v prevádzke s významnou zmenou pohonného zariadenia alebo kormidelného zariadenia sa vykoná skúšobná plavba. 

(8)	Pri technickej prehliadke plavidla môže byť nariadené aj vykonanie ďalších prevádzkových skúšok technickej spôsobilosti plavidla; overí sa funkčnosť pohonného zariadenia, funkčnosť všetkých lodných zariadení, funkčnosť optickej a zvukovej signalizácie, vybavenie plavidla záchrannými prostriedkami a havarijným materiálom          a označenie plavidla. Ak sa na plavidle nachádzajú aj iné zariadenia alebo prostriedky, ktoré by mohli mať vplyv na bezpečnosť prevádzky plavidla, overí sa aj funkčnosť                               a spôsobilosť týchto zariadení a prostriedkov.

(9)	Technická prehliadka plavidla sa vykoná vždy, ak o to prevádzkovateľ plavidla požiada.

§ 12

	Prevádzkovateľ plavidla je povinný písomne oznámiť Dopravnému úradu každú zmenu údajov zapisovaných do lodného osvedčenia alebo dočasného lodného osvedčenia, ktorá sa netýka technickej spôsobilosti plavidla, a to najneskôr do 30 dní odo dňa, keď táto skutočnosť nastala; súčasne odovzdá Dopravnému úradu aj lodné osvedčenie alebo dočasné lodné osvedčenie na účely vyznačenia potrebných zmien a doplnení.

§ 13

	Plavidlá podľa § 2 ods. 1 a § 4 ods. 3 písm. b) musia mať najneskôr do 30. decembra 2018 vykonanú technickú prehliadku plavidla podľa tohto nariadenia vlády.

§ 14

	Týmto nariadením vlády sa preberajú právne záväzné akty Európskej únie uvedené v prílohe.

§ 15

	Zrušuje sa nariadenie vlády Slovenskej republiky č. 193/2009 Z. z. o technickej spôsobilosti a prevádzkovej spôsobilosti plavidiel v znení nariadenia vlády Slovenskej republiky č. 416/2009 Z. z., nariadenia vlády Slovenskej republiky č. 395/2013 Z. z.               a nariadenia vlády Slovenskej republiky č. 265/2014 Z. z.

§ 16

	Toto nariadenie vlády nadobúda účinnosť 7. októbra 2018.

Príloha k nariadeniu vlády č. ....../2018 Z. z. 

Zoznam preberaných právne záväzných aktov Európskej únie

Smernica Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES (Ú. v. EÚ L 252, 16.9.2016).